Saskaņā ar starptautisko publisko tiesību normām juridisks spēks ir tikai ANO EEK dokumentu oriģināliem. Šo noteikumu statuss un spēkā stāšanās datums būtu jāpārbauda ANO EEK statusa dokumenta TRANS/WP.29/343 jaunākajā redakcijā, kas pieejama tīmekļa vietnē: http://www.unece.org/trans/main/wp29/wp29wgs/wp29gen/wp29fdocstts.html

ANO Noteikumi Nr. 148 – Vienoti noteikumi par mehānisko transportlīdzekļu un to piekabju gaismas signālierīču (lukturu) uzstādīšanu [2021/1719]

Ar visiem grozījumiem līdz

noteikumu sākotnējās redakcijas 3. papildinājumam – spēkā stāšanās datums: 2021. gada 30. septembris

Šis dokuments ir domāts tikai kā dokumentēšanas rīks. Autentiski un juridiski saistoši dokumenti ir:

— ECE/TRANS/WP.29/2018/157

— ECE/TRANS/WP.29/2019/81

— ECE/TRANS/WP.29/2020/32 un

— ECE/TRANS/WP.29/2021/45

SATURS

NOTEIKUMI

1. Darbības joma

2. Definīcijas

3. Administratīvi noteikumi

4. Vispārīgas tehniskās prasības

5. Konkrētas tehniskās prasības

6. Pārejas noteikumi

PIELIKUMI

1. Paziņojums

2. Gaismas sadalījums telpā, horizontāli un vertikāli

3. Gaismas standartsadalījumi

4. Prasību minimums ražošanas atbilstības kontroles procedūrām

5. Prasību minimums inspektora veiktai paraugu ņemšanai

6. Aizmugurējo miglas lukturu un dienas gaitas lukturu karstumizturības tests

7. Apstiprinājuma marķējuma zīmju izkārtojums

IEVADS

Šie noteikumi apvieno ANO Noteikumu Nr. 4, 6, 7, 23, 38, 50, 77, 87 un 91 nosacījumus vienos Noteikumos, un tas ir rezultāts Transportlīdzekļu noteikumu harmonizācijas Pasaules foruma (WP.29) lēmumam vienkāršot noteikumus par apgaismojumu un gaismas signalizāciju, balstoties uz Eiropas Savienības un Japānas sākotnējo priekšlikumu.

Šo noteikumu mērķis ir palielināt skaidrību, konsolidēt un racionalizēt ANO Noteikumu Nr. 4, 6, 7, 23, 38, 50, 77, 87 un 91 prasību sarežģītību un sagatavoties turpmākai pārejai uz veiktspējā balstītām prasībām, mazinot noteikumu skaitu to redakcionālas apstrādes ceļā un nemainot līdz šo noteikumu spēkā stāšanās datumam jau spēkā esošās detalizētās tehniskās prasības.

Lai gan šajos noteikumos nav ieturēta tradicionālā pieeja ar atsevišķiem noteikumiem katram lukturim, apvienojot visus gaismas signāllukturus vienos noteikumos, šie vienkāršotie noteikumi satur visus nosacījumus un darbojas saskaņā ar grozījumu sēriju, to pārejas noteikumu un papildinājumu esošo struktūru. Ar šo noteikumu jaunu sēriju grozījumiem saistītie pārejas noteikumi tiks identificēti katrai attiecīgajai ierīcei, tostarp iekļaujot ar grozījumu sēriju saistīto ierīču sarakstu un tām piemērojamo izmaiņu norādes.

Paredzams, ka visas 1958. gada Nolīguma puses pieņems šos noteikumus un sniegs detalizētu paskaidrojumu gadījumā, ja tās nevarēs pieņemt konkrētus lukturus. Šie lēmumi tiks nostiprināti ECE/TRANS/WP.29/343, kur reģistrē pievienoto noteikumu un to grozījumu statusu.

Attiecībā uz prasībām apstiprinājuma marķējumiem šie noteikumi satur prasības lietot “unikālu identifikatoru”, kas ir pakārtots piekļuvei drošai interneta datubāzei, ko izveidojusi ANO EEK (saskaņā ar 1958. gada Nolīguma 5. pielikumu) un kurā atrodas visa tipa apstiprinājuma dokumentācija. Ja lieto “unikālo identifikatoru”, nav prasības, ka uz luktura jābūt parastajiem tipa apstiprinājuma marķējumiem (E-zīme). Ja nav tehniski iespējams lietot “unikālo identifikatoru” (piem., ja piekļuve ANO EEK interneta datubāzei nevar būt droša vai ja datubāze nedarbojas), līdz tiek iespējota “unikālā identifikatora” izmantošana, ir jālieto parastie tipa apstiprinājuma marķējumi.

1. DARBĪBAS JOMA

Šos noteikumus piemēro šādiem lukturiem:

aizmugurējās reģistrācijas numura zīmes apgaismojuma lukturiem

virzienrādītāja lukturiem

gabarītlukturiem

bremžu lukturiem

kontūrlukturiem

atpakaļgaitas lukturiem

manevrēšanas lukturiem

aizmugurējiem miglas lukturiem

stāvgaismas lukturiem

dienas gaitas lukturiem

sānu gabarītlukturiem

2. DEFINĪCIJAS

Šajos noteikumos lietotas šādas definīcijas.

2.1. Piemēro visas definīcijas, kas dotas ANO Noteikumu Nr. 48 jaunākās sērijas grozījumos , kas ir spēkā tipa apstiprinājuma pieteikuma iesniegšanas laikā, ja šajos noteikumos vai attiecīgajos uzstādīšanas ANO Noteikumos Nr. 53, 74 un 86 nav noteikts citādi.

2.2. “Atšķirīgu tipu lukturi” ir lukturi, kas atšķiras tādos būtiskos aspektos kā: a) tirdzniecības nosaukums vai preču zīme: i) lukturus ar vienādu tirdzniecības nosaukumu vai preču zīmi, bet kurus ražojuši dažādi ražotāji, uzskata par atšķirīgu tipu lukturiem; ii) viena ražotāja ražotus lukturus, kas atšķiras tikai pēc tirdzniecības nosaukuma vai preču zīmes, uzskata par tā paša tipa lukturiem; b) optiskās sistēmas raksturlielumi (stipruma līmeņi, gaismas sadalījuma leņķi, tādu sastāvdaļu iekļaušana vai izslēgšana, kuras spēj mainīt optiskos efektus ar atstarošanu, refrakciju, absorbciju un/vai deformāciju darbības laikā utt.); c) izmantotā(-o) gaismas avota(-u) kategorija vai kategorijas un/vai gaismas avota moduļa(-u) konkrētais(-ie) identifikācijas kods(-i); d) luktura kategorija, ja tāda ir; e) maināma stipruma vadības ierīce, ja tāda ir; f) gaismas avotu secīga aktivizēšana, ja tāda ir. Tomēr dažādos režīmos (secīgos vai nesecīgos) aktivizējami virzienrādītāji bez jebkādiem luktura optisko raksturlielumu pārveidojumiem nav “dažādu tipu virzienrādītāji”. Gaismas avota krāsas vai jebkāda filtra krāsas maiņa nav tipa maiņa. Aizstājoša(-u) LED gaismas avota(-u) izmantošana nav tipa maiņa. Tomēr piemēro 4.7.7. punktu.

3. ADMINISTRATĪVI NOTEIKUMI

3.1. Apstiprinājuma pieteikums

3.1.1. Apstiprinājuma pieteikumu iesniedz tirdzniecības nosaukuma vai preču zīmes turētājs vai tā pienācīgi pilnvarots pārstāvis.

3.1.2. Tam pievieno: 3.1.2.1. pietiekami detalizētus rasējumus, kas ļauj identificēt tipu, un, ja attiecināms, luktura kategoriju, parādot: a) ģeometriski, kādā(-ās) pozīcijā(-ās) lukturi (un, ja S3 vai S4 kategorijas bremžu lukturiem attiecināms – aizmugurējo stiklu) drīkst uzstādīt transportlīdzeklim; b) novērošanas asis, kas testos izmantojamas kā atskaites asis (horizontālais leņķis H = 0°, vertikālais 1eņķis V = 0°), un punktu, kas minētajos testos izmantojams kā atskaites centrs; c) funkcijas(-u) redzamās virsmas robežu; d) pozīciju un izkārtojumu, kas paredzēts apstiprinājuma marķējumam saskaņā ar 3.3.2. punktu vai “unikālajam identifikatoram”; e) gaismu izstarojošo diožu (LED) moduļa(-u) gadījumā – arī vietu, kas rezervēta moduļa(-u) specifiskajam(-iem) identifikācijas kodam(-iem); f) savstarpēji atkarīgu lukturu sistēmas gadījumā – sasvstarpēji atkarīgo lukturi vai savstarpēji atkarīgu lukturu kombināciju, kas atbilst attiecīgajām prasībām; 3.1.2.2. īsu tehnisku aprakstu, kurā, izņemot lukturiem ar nenomaināmiem gaismas avotiem, jo īpaši norāda: a) paredzētā(-o) kvēldiega gaismas avota(-u) kategoriju vai kategorijas; šī kvēldiega gaismas avota kategorijai ir jābūt vienai no Noteikumos Nr. 37 dotajām; b) izmantotā(-o) LED gaismas avota(-u) kategoriju vai kategorijas; šī LED gaismas avota kategorijai ir jābūt vienai no Noteikumos Nr. 128 dotajām; c) gaismas avota moduļa specifisko identifikācijas kodu; d) ja pēc pieteikuma iesniedzēja ieskatiem lukturis ir jāapstiprina arī ar aizstājošu(-iem) LED gaismas avotu(-iem) atbilstīgi Noteikumiem Nr. 128, tas jānorāda aprakstā; e) uzstādīšanai transportlīdzekļa iekšpusē paredzēta S3 vai S4 kategorijas bremžu luktura gadījumā tehniskajam aprakstam jāsatur aizmugurējā(-o) stikla(-u) optisko īpašību (caurlaidība, krāsa, slīpums utt.) specifikācija; 3.1.2.3. tomēr gadījumā, ja luktura tips atšķiras no jau apstiprināta tipa tikai ar tirdzniecības nosaukumu vai preču zīmi, ir pietiekami, ka pieteikumam pievieno: 3.1.2.3.1. luktura ražotāja deklarāciju, ka iesniegtais tips ir identisks (izņemot tā tirdzniecības nosaukumu vai preču zīmi) jau apstiprinātam un tā paša ražotāja ražotam tipam, kuru identificē tā apstiprinājuma numurs; 3.1.2.3.2. divus paraugus, kam ir jaunais tirdzniecības nosaukums vai preču zīme, vai ekvivalentu dokumentāciju; 3.1.2.4. maināma gaismas stipruma luktura gadījumā – maināmā gaismas stipruma vadības ierīces precīzu aprakstu, izvietojuma shēmu un abus gaismas stipruma līmeņus nodrošinošās sistēmas raksturlielumu specifikāciju; 3.1.2.5. ja attiecināms nenomaināma(-u) kvēldiega gaismas avota(-u) vai ar nenomaināmu(-iem) kvēldiega gaismas avotu(-iem) aprīkota gaismas avota moduļa(-u) gadījumā – dokumentus saskaņā ar 3.5.3. punktu; 3.1.2.6. pēc pieteikuma iesniedzēja ieskatiem aprakstā drīkst konkretizēt, vai lukturi transportlīdzeklim drīkst uzstādīt ar dažādiem atskaites ass slīpumiem attiecībā pret transportlīdzekļa atskaites plaknēm un pret zemi, vai pagriezt ap tā atskaites asīm; šos dažādos uzstādīšanas nosacījumus norāda paziņojuma veidlapā; 3.1.2.7. ja attiecīgajam lukturim nav noteikts citādi, šādus paraugus: a) divus nokomplektētus luktura paraugus. Ja pieteikums iesniegts, lai apstiprinātu lukturus, kas nav identiski, bet ir simetriski un piemēroti tam, lai vienu uzstādītu transportlīdzekļa kreisajā pusē un otru – labajā pusē, abi iesniegtie paraugi drīkst būt identiski un piemēroti uzstādīšanai tikai transportlīdzekļa labajā vai tikai kreisajā pusē; b) attiecībā uz maināma stipruma lukturi – maināmā stipruma vadības ierīces paraugu vai tādu(-us) pašu(-us) signālu(-us) nodrošinošu ģeneratoru; 3.1.2.8. uzstādīšanai transportlīdzekļa iekšpusē paredzēta S3 vai S4 kategorijas bremžu luktura gadījumā – parauga plāksni vai paraugu plāksnes (dažādu iespēju gadījumā), kuru optiskās īpašības ir ekvivalentas un atbilst faktiskā(-o) aizmugurējā(-o) loga(-u) optiskajām īpašībām.

3.2. Apstiprinājums

3.2.1. Katram 1. punktā uzskaitītajam lukturim ir vajadzīgs atsevišķs apstiprinājums.

3.2.2. Ja divi vai vairāk lukturi ir grupētu, kombinētu vai savstarpēji savietotu lukturu vienības tā pati daļa, apstiprinājumu drīkst piešķirta tikai tad, ja katrs no šiem lukturiem atbilst šajos noteikumos vai citos noteikumos noteiktajām prasībām. Lukturi, kas neatbilst jebkādiem minēto noteikumu nosacījumiem, nedrīkst būt šādas grupētu, kombinētu vai savstarpēji savietotu lukturu vienības daļa.

3.2.3. Ja apstiprināšanai atbilstīgi 3.1.punktam iesniegtais luktura(-u) tips atbilst šo noteikumu prasībām, piešķir apstiprinājumu. Savstarpēji atkarīgu lukturu sistēmas visas ierīces tipa apstiprināšanai jāiesniedz tam pašam pieteikuma iesniedzējam.

3.2.3.1. Paziņojumu par luktura tipa apstiprināšanu vai apstiprinājuma paplašināšanu, vai atteikumu, vai anulēšanu vai ražošanas pilnīgu izbeigšanu atbilstīgi šiem noteikumiem nosūta šos noteikumus piemērojošajām 1958. gada Nolīguma pusēm, izmantojot šo noteikumu 1. pielikumā dotajam paraugam atbilstošu veidlapu.

3.2.3.2. Katram apstiprinātajam luktura tipam piešķir apstiprinājuma numuru, un katram lukturim to norāda 1. pielikumā dotajā paziņojuma veidlapā. Nolīguma puse drīkst piešķirt vienu un to pašu apstiprinājuma numuru gaismas signālierīcēm vai sistēmām, kas satur vairākus lukturus, bet nepiešķir to pašu numuru citam tādas pašas funkcijas citam luktura tipam.

3.2.4. Signāllukturi (funkciju), kam piešķirts tipa apstiprinājums, identificējošie simboli 1. tabula Simbolu saraksts (pilns saraksts ir dots 1. pielikumā “Paziņojums”) Lukturis (funkcija) Simbols Punkts Dienas gaitas lukturis RL 5.4. Priekšējais virzienrādītāja lukturis, kuru uzstāda vismaz 20 mm attālumā no tuvās gaismas luktura vai priekšējā miglas luktura 1a 5.6. Priekšējais virzienrādītāja lukturis, kuru uzstāda jebkādā attālumā no tuvās gaismas luktura vai priekšējā miglas luktura 1b 5.6. Priekšējais virzienrādītāja lukturis, kuru uzstāda vismaz 40 mm attālumā no tuvās gaismas luktura vai priekšējā miglas luktura 1 5.6. Virzienrādītāji L kategorijas transportlīdzekļa priekšā izmantošanai vismaz 75 mm attālumā no tuvās gaismas luktura 11 5.6. Virzienrādītāji L kategorijas transportlīdzekļa priekšā izmantošanai vismaz 40 mm attālumā no tuvās gaismas luktura 11 a 5.6. Virzienrādītāji L kategorijas transportlīdzekļa priekšā izmantošanai vismaz 20 mm attālumā no tuvās gaismas luktura 11b 5.6. Virzienrādītāji L kategorijas transportlīdzekļa priekšā izmantošanai jebkādā attālumā no tuvās gaismas luktura 11c 5.6. Priekšējais kontūrlukturis AM 5.1. Priekšējais gabarītlukturis L kategorijas transportlīdzeklim MA 5.1. Priekšējais gabarītlukturis A 5.1. Manevrēšanas lukturis ML 5.10. Stāvgaismas lukturis (vērsts uz priekšu un aizmuguri) 77R 5.3. Aizmugurējais virzienrādītāja lukturis (nemainīgs) 2a 5.6. Aizmugurējais virzienrādītāja lukturis (maināms) 2b 5.6. Aizmugurējais virzienrādītāja lukturis L kategorijas transportlīdzeklim 12 5.6. Aizmugurējais kontūrlukturis (nemainīgs) RM1 5.2. Aizmugurējais kontūrlukturis (maināms) RM2 5.2. Aizmugurējais miglas lukturis (nemainīgs) F1 5.9. Aizmugurējais miglas lukturis (maināms) F2 5.9. Aizmugurējais gabarītlukturis L kategorijas transportlīdzeklim MR 5.2. Aizmugurējais gabarītlukturis (nemainīgs) R1 5.2. Aizmugurējais gabarītlukturis (maināms) R2 5.2. Aizmugurējās reģistrācijas numura zīmes apgaismojuma lukturis L 5.11. Aizmugurējās reģistrācijas numura zīmes apgaismojuma lukturis L kategorijas transportlīdzeklim LM1 5.11. Atpakaļgaitas lukturis (piezīme: burtus A un R drīkst mainīt vietām AR 5.8. Sānu virzienrādītāja lukturis M1 transportlīdzekļiem, N1 transportlīdzekļiem, M2 un M3 transportlīdzekļiem garumā līdz 6 000 mm 5 5.6. Sānu virzienrādītāja lukturis N2 un N3 transportlīdzekļiem, un N1, M2 un M3 transportlīdzekļiem garumā vairāk nekā 6 000 mm 6 5.6. Sānu gabarītlukturis visu kategoriju transportlīdzekļiem SM1 5.7. Sānu gabarītlukturis M1 transportlīdzekļiem SM2 5.7. Bremžu lukturis (augstu vidū uzstādīts) (nemainīgs) S3 5.5. Bremžu lukturis (augstu vidū uzstādīts) (maināms) S4 5.5. Bremžu lukturis L kategorijas transportlīdzeklim MS 5.5. Bremžu lukturis (nemainīgs) S1 5.5. Bremžu lukturis (maināms) S2 5.5. Minimālā “a” vērtība 7. pielikuma 1. daļā ir 5 mm.

3.2.5. Piemērojamo izmaiņu rādītājiem katrai ierīcei saistībā ar grozījumu sēriju jābūt šādam (skat. arī 6.1.1. punktu): 2. tabula Grozījumu sērija un izmaiņu rādītājs Noteikumu grozījumu sērija 00 Funkcija (lukturis) Izmaiņu rādītājs konkrētajai funkcijai (lukturim) Dienas gaitas lukturis 0 Priekšējais virzienrādītāja lukturis 0 Priekšējais virzienrādītāja lukturis (transportlīdzekļu L kategorija) 0 Priekšējais kontūrlukturis 0 Priekšējais gabarītlukturis 0 Priekšējais gabarītlukturis (transportlīdzekļu L kategorija) 0 Manevrēšanas lukturis 0 Stāvgaismas lukturis 0 Aizmugurējais virzienrādītāja lukturis 0 Aizmugurējais virzienrādītāja lukturis (transportlīdzekļu L kategorija) 0 Aizmugurējais kontūrlukturis 0 Aizmugurējais miglas lukturis 0 Aizmugurējais gabarītlukturis 0 Aizmugurējais gabarītlukturis (transportlīdzekļu L kategorija) 0 Aizmugurējās reģistrācijas numura zīmes apgaismojuma lukturis 0 Aizmugurējās reģistrācijas numura zīmes apgaismojuma lukturis (transportlīdzekļu L kategorija) 0 Atpakaļgaitas lukturis 0 Sānu virzienrādītāja lukturis 0 Sānu gabarītlukturis 0 Bremžu lukturis 0 Bremžu lukturis (transportlīdzekļu L kategorija) 0 Bremžu lukturis (augstu vidū uzstādīts) 0

3.3. Apstiprinājuma marķējuma zīme

3.3.1. Vispārīgi noteikumi

3.3.1.1. Uz katras apstiprinātam tipam piederošas ierīces jābūt pietiekamu izmēru vietai unikālajam identifikatoram ( UI ), kas minēts 1958. gada Nolīgumā, un citām marķējuma zīmēm, kas noteiktas 3.3.4.2. līdz 3.3.4.6. punktā, vai, ja tas nav tehniski iespējams, apstiprinājuma marķējumam ar papildu simboliem un citiem marķējumiem, kā noteikts 3.3.4.2. līdz 3.3.4.6. punktā.

3.3.1.2. Marķējumu izkārtojuma piemēri ir parādīti 7. pielikumā.

3.3.2. Apstiprinājuma marķējums sastāv no:

3.3.2.1. apļa, kurā ir burts "E", kam seko tās valsts pazīšanas numurs, kura piešķīrusi apstiprinājumu;

3.3.2.2. apstiprinājuma numura, kas noteikts 3.2.3.2. punktā;

3.3.2.3. signāllukturus identificējošiem simboliem, kā noteikts 3.2.4. punktā;

3.3.2.4. šo noteikumu numura, kam seko burts “R” un divi cipari, kuri norāda grozījumu sēriju, kas ir spēkā apstiprinājuma izsniegšanas laikā;

3.3.2.5. šāda papildu simbola (vai simboliem): 3.3.2.5.1. uz lukturiem, ko nevar uzstādīt jebkurā no abām transportlīdzekļa pusēm – horizontālas bultas, kas norāda, kurā pozīcijā lukturis ir jāuzstāda; 3.3.2.5.1.1. bultai jābūt vērstai uz transportlīdzekļa ārpusi: a) virzienrādītājiem kategorijā 1, 1a, 1b, 2a, 2b, 11, 11a, 11b, 11c un 12; b) priekšējiem vai aizmugurējiem gabarītlukturiem, priekšējiem vai aizmugurējiem kontūrlukturiem; c) atpakaļgaitas lukturiem divu samazinātas gaismas sadalījuma atpakaļgaitas lukturu gadījumā; 3.3.2.5.1.2. bultai jābūt vērstai uz transportlīdzekļa priekšu virzienrādītājiem kategorijā 5 un 6 un kombinētiem stāvgaismas lukturiem; 3.3.2.5.1.3. virzienrādītājiem kategorijā 6 jānorāda indikācija “R” vai “L”, apzīmējot attiecīgi transportlīdzekļa labo vai kreiso pusi; 3.3.2.5.2. ja attiecināms, pa labi no 3.2.4. punktā minētā simbola: a) papildu burta “D” uz lukturiem, kurus drīkst izmantot kā daļu no divu neatkarīgu lukturu mezgla; b) papildu burta “Y” uz lukturiem, kurus izmanto kā savstarpēji atkarīgu lukturu sistēmas daļu; 3.3.2.5.3. uz lukturiem ar samazinātu gaismas sadalījumu, skat. 3. pielikuma 1.3. punktu, – vertikālas bultas, kas sākas no horizontāla segmenta un ir vērsta lejup. 3.3.2.5.4. Apstiprinājuma numuru novieto tuvu 3.3.2.1. punktā noteiktajam aplim.

3.3.3. Apstiprinājuma marķējumu drīkst aizstāt ar unikālo identifikatoru (UI), ja tāds pieejams. Unikālā identifikatora marķējuma zīmei ir jāatbilst turpmāk dotā piemēra formātam.

a ≥ 8 mm

Dotais unikālais identifikators, marķēts uz luktura, rāda, ka attiecīgais tips ir apstiprināts un ka attiecīgajai informācijai par tipa apstiprinājumu var piekļūt ANO drošajā interneta datubāzē, izmantojot “270650” kā unikālo identifikatoru.

3.3.4. Marķēšanas prasības

Apstiprināšanai iesniegtajiem lukturiem jābūt:

3.3.4.1. pietiekamu izmēru vietai apstiprinājuma marķējumam vai unikālajam identifikatoram; 3.3.4.1.1. jebkurā gadījumā apstiprinājuma marķējumam vai unikālajam identifikatoram, kā arī noteiktā(-o) aizstājošā(-o) LED gaismas avota(-u), ja tāds(-i) ir, kategorijai vai kategorijām ir jābūt redzamām, kad lukturis ir uzstādīts transportlīdzeklī vai kad kustināma daļa, tāda kā motora pārsegs vai bagāžnieka pārsegs, vai durvis ir atvērtas; 3.3.4.1.2. apstiprinājuma marķējumu liek uz luktura iekšējās vai ārējās daļas (caurspīdīgas vai necaurspīdīgas), kuru nevar atdalīt no luktura caurspīdīgās, gaismu izstarojošās daļas;

3.3.4.2. pieteikuma iesniedzēja tirdzniecības nosaukumam vai preču zīmei; šim marķējumam ir jābūt skaidri salasāmam un neizdzēšamam;

3.3.4.3. izņemot lukturus ar nenomaināmiem gaismas avotiem – skaidri salasāmam un neizdzēšamam marķējumam, kas norāda: a) noteiktā(-o) gaismas avota(-u) kategoriju vai kategorijas; ja lukturis ir apstiprināts aizstājošam(-iem) LED gaismas avotam(-iem) – arī aizstājošā(-o) LED gaismas avota(-u) kategorijai vai kategorijām; un/vai b) gaismas avota moduļa specifiskajam identifikācijas kodam;

3.3.4.4. lukturiem ar: a) gaismas avota elektronisku vadības iekārtu vai b) maināma gaismas stipruma vadību, un/vai c) sekundāro darbības režīmu, un/vai d) nomaināmiem gaismas avotiem, un/vai e) gaismas avota moduli(-ļiem) – nominālā sprieguma vai sprieguma diapazona marķējumu.

3.3.4.5. Lukturiem ar gaismas avota moduli(-ļiem) uz gaismas avota moduļa(-ļiem) norāda: a) pieteikuma iesniedzēja tirdzniecības nosaukumu vai preču zīmi; b) moduļa specifisko identifikācijas kodu. Šim specifiskajam identifikācijas kodam jāsatur lielie sākuma burti “MD”, apzīmējot “MODULI”, kam seko apstiprinājuma marķējuma zīme bez apļa, kas noteikts 3.3.2. punktā, vai UI bez nošķeltā apļa, kas noteikts 3.3.3. punktā. Ja izmanto vairākus neidentiskus gaismas avota moduļus, seko papildu simboli vai rakstzīmes. Apstiprinājuma marķējuma zīmei vai UI nav obligāti jābūt tādai pašai kā uz luktura, kurā izmanto moduli, bet abām marķējuma zīmēm jābūt no viena un tā paša pieteikuma iesniedzēja; c) nominālo spriegumu vai sprieguma diapazonu.

3.3.4.6. Gaismas avota elektronisko vadības ierīci vai maināma gaismas stipruma vadības ierīci, kas ir luktura daļa, bet nav iekļauta luktura korpusā, marķē ar ražotāja nosaukumu un tā identifikācijas numuru.

3.3.4.7. Marķējumus, kas noteikti 3.3.4.2. līdz 3.3.4.6. punktā, liek uz luktura neizdzēšamā un skaidri salasāmā veidā, bet tiem nav obligāti jāatbilst 3.3.4.1.1. punkta prasībām.

3.3.5. Grupēti, kombinēti vai savstarpēji savietoti lukturi

3.3.5.1. Ja konstatē, ka grupēti, kombinēti vai savstarpēji savietoti lukturi atbilst vairāku ANO noteikumu prasībām, drīkst likt vienu apstiprinājuma marķējuma zīmi vai UI . Apstiprinājuma marķējuma zīme sastāv no apļa, kurā ir burts “E” un aiz tā – apstiprinājumu piešķīrušās valsts pazīšanas numurs, un apstiprinājuma numurs. Šī apstiprinājuma marķējuma zīme vai UI drīkst atrasties jebkur uz grupētiem, kombinētiem vai savstarpēji savietotiem lukturiem ar nosacījumu, ka: 3.3.5.1.1. tas ir redzams pēc to uzstādīšanas; 3.3.5.1.2. nevienu grupētu, kombinētu vai savietotu lukturu gaismas caurlaidīgo daļu nevar noņemt, vienlaikus nenoņemot apstiprinājuma marķējuma zīmi.

3.3.5.2. Vienas apstiprinājuma marķējuma zīmes sastāvdaļu izmērs nedrīkst būt mazāks kā minimālais prasītais izmērs vismazākajai no atsevišķajām zīmēm saskaņā ar piešķirto apstiprinājumu.

3.3.5.3. Grupētu, kombinētu vai savstarpēji savietotu lukturu apstiprinājuma zīmju piemēri ar visiem iepriekš minētajiem papildu simboliem doti 7. pielikumā.

3.3.5.4. Ar citiem lukturiem savstarpēji savietoti lukturi, kuru lēcas drīkst izmantot arī citu ierīču tipiem Piemēro 3.3.5. punkta noteikumus.

3.4. Mehānisko transportlīdzekļu un to piekabju luktura tipa pārveidojums un apstiprinājuma paplašinājums

3.4.1. Par katru luktura tipa pārveidojumu jāziņo tipa apstiprinātājai iestādei, kas tipu apstiprinājusi. Šī iestāde tad drīkst vai nu: 3.4.1.1. uzskatīt, ka izdarītajiem pārveidojumiem nevarētu būt vērā ņemamas negatīvas sekas un ka lukturis jebkurā gadījumā joprojām atbilst prasībām; vai 3.4.1.2. pieprasīt atkārtotu testa ziņojumu no tehniskā dienesta, kas atbildīgs par testu veikšanu.

3.4.2. Apstiprinājuma apliecinājumu vai atteikumu, norādot pārveidojumus, saskaņā ar 3.2.3.1. punktā noteikto procedūru paziņo šos noteikumus piemērojošajām 1958. gada Nolīguma pusēm.

3.4.3. Tipa apstiprinātāja iestāde, kas izdod apstiprinājuma paplašinājumu, piešķir tam sērijas numuru un par to informē pārējās 1958. gada Nolīguma puses, kuras piemēro ANO noteikumus, atbilstīgi kuriem piešķirts apstiprinājums, izmantojot 1. pielikumā dotajam paraugam atbilstošu paziņojuma veidlapu.

3.5. Ražošanas atbilstība

Ražošanas atbilstības procedūrām ir jāatbilst 1958. gada Nolīguma 1. papildinājumā (E/ECE/TRANS/505/Rev.3) noteiktajām, ievērojot šādas prasības.

3.5.1. Lukturi jāražo tā, ka tie atbilst tipam, kas apstiprināts atbilstīgi šiem noteikumiem. Par atbilstību 4. un 5. punktā noteiktajām prasībām pārliecinās šādi. 3.5.1.1. Ir jāievēro prasību minimums par atbilstību ražošanas kontroles procedūrām, kā noteikts 4. pielikumā. 3.5.1.1.1. Ja dienas gaitas luktura maksimālais gaismas stiprums nepārsniedz 700 cd, kā norādīts 1. pielikumā, kā maksimālo gaismas stiprumu 4. pielikumā noteikto ražošanas atbilstības procedūru vajadzībām piemēro 700 cd. 3.5.1.2. Ir jāievēro prasību minimums inspektora veiktai paraugu ņemšanai, kā noteikts 5. pielikumā.

3.5.2. Tipa apstiprinājumu piešķīrusī iestāde jebkurā laikā drīkst verificēt atbilstības kontroles metodes, ko piemēro katrā ražotnē. Šādu verifikāciju normāls biežums ir reize divos gados.

3.5.3. Nenomaināma(-u) kvēldiega gaismas avota(-u) vai gaismas avota moduļa(-u), kas aprīkots(-i) ar nenomaināmu(-iem) kvēldiega gaismas avotu(-iem), gadījumā pieteikuma iesniedzējs tipa apstiprinājuma dokumentācijai pievieno par tipa apstiprināšanu atbildīgajai iestādei pieņemamu ziņojumu, kas pierāda šā nenomaināmā kvēldiega gaismas avota atbilstību IEC 60809 3. izdevuma 4.11. punktā noteiktajām prasībām.

3.5.4. Testēšana ar aizstājošiem LED gaismas avotiem ir atbrīvota no ražošanas atbilstības kontroles.

3.6. Sankcijas par ražošanas neatbilstību

3.6.1. Piešķirtais apstiprinājums drīkst tikt anulēts, ja netiek izpildītas šo noteikumu prasības.

3.6.2. Ja šos noteikumus piemērojoša 1958. gada Nolīguma puse anulē tās iepriekš piešķirtu apstiprinājumu, tā nekavējoties par to informē citas šos noteikumus piemērojošās Nolīguma puses, izmantojot 1. pielikumā dotajam paraugam atbilstošu paziņojuma veidlapu.

3.7. Ražošanas pilnīga izbeigšanu

Ja apstiprinājuma turētājs pilnībā izbeidz ražot atbilstīgi šiem noteikumiem apstiprinātu lukturi, tas par to informē iestādi, kas piešķīrusi apstiprinājumu. Saņēmusi attiecīgo paziņojumu, šī iestāde informē pārējās šos noteikumus piemērojošās 1958. gada Nolīguma puses, izmantojot 1. pielikumā dotajam paraugam atbilstošu paziņojuma veidlapu.

3.8. Par apstiprināšanas testu veikšanu atbildīgo tehnisko dienestu un tipa apstiprinātāju iestāžu nosaukumi un adreses

Šos noteikumus piemērojošās 1958. gada Nolīguma puses paziņo Apvienoto Nāciju Organizācijas sekretariātam to tehnisko dienestu nosaukumus un adreses, kas atbildīgi par apstiprināšanas testu veikšanu, un tipa apstiprinātāju iestāžu nosaukumus un adreses, kas piešķir apstiprinājumu un kurām nosūta veidlapas, kas apliecina citās valstīs izdotu apstiprinājumu vai apstiprinājuma paplašinājumu, atteikumu, anulēšanu vai ražošanas pilnīgu izbeigšanu.

3.9. Piezīmes par krāsām un konkrētām ierīcēm kontūrgaismas lukturu un stāvgaismas lukturu gadījumā

1958. gada Nolīguma, kuram pievienoti šie noteikumi, pusēm šī nolīguma 3. pants neliedz noteikt aizliegumu attiecībā uz tur reģistrētiem transportlīdzekļiem uzstādītu lukturu konkrētām krāsām, kas reglamentētas šajos noteikumos, vai bremžu lukturu ar tikai nemainīgu gaismas stiprumu aizliegumu visām vai tikai atsevišķām tur reģistrētu transportlīdzekļu kategorijām.

4. VISPĀRĪGAS TEHNISKĀS PRASĪBAS

Katram apstiprināšanai iesniegtajam lukturim ir jāatbilst 4. un 5. punktā noteiktajām prasībām.

4.1. Šajos noteikumos piemēro prasības, ko satur ANO Noteikumu Nr. 48, 53, 74 vai 86 5.nodaļa “Vispārīgas specifikācijas” un 6. nodaļa “Individuālās specifikācijas” (un pielikumi, uz kuriem izdarītas atsauces šajās nodaļās), un to sēriju grozījumi, kas ir spēkā luktura tipa apstiprinājuma pieteikuma laikā. Piemēro prasības, kas attiecas uz katru lukturi un transportlīdzekļa kategoriju(-ām), kur paredzēts uzstādīt šo lukturi, ja luktura tipa apstiprināšanas brīdī par to ir praktiski iespējams pārliecināties.

4.2. Lukturiem ir jābūt tā konstruētiem un izgatavotiem, lai normālos lietošanas apstākļos un neatkarīgi no vibrācijām, kam tie var būt pakļauti šādas lietošanas laikā, paliek nodrošināta to apmierinoša darbība un tie saglabā šajos noteikumos noteiktos raksturlielumus.

4.3. Gaismas avoti 4.3.1. Nomaināma(-u) gaismas avota(-u) gadījumā: 4.3.1.1. lukturim jābūt aprīkotam tikai ar gaismas avotu(-iem), kas apstiprināts(-i) saskaņā ar ANO Noteikumiem Nr. 37 un/vai ANO Noteikumiem Nr. 128, ar nosacījumu, ka ANO Noteikumos Nr. 37 un to sērijas grozījumos, kas ir spēkā tipa apstiprinājuma pieteikuma iesniegšanas laikā, un ANO Noteikumos Nr. 128 un to sērijas grozījumos, kas ir spēkā tipa apstiprinājuma pieteikuma iesniegšanas laikā, nav noteikts lietojuma ierobežojums. 4.3.1.2. Ja gaismas avota kategorijas vai kategoriju, vai tipa(-u) lietojums ir ierobežots līdz izmantošanai tādu transportlīdzekļu lukturos, kurus jau ekspluatē un kuri sākotnēji bijuši aprīkoti ar šādiem lukturiem, tipa apstiprinājuma pieteikuma iesniedzējs deklarē, ka lukturis ir paredzēts uzstādīšanai tikai šādos transportlīdzekļos; to fiksē 1. pielikumā dotajā paziņojuma veidlapā. 4.3.1.3. Luktura konstrukcijai ir jābūt tādai, ka gaismas avotu(-us) var piestiprināt tikai pareizajā pozīcijā. 4.3.1.4. Gaismas avota(-u) turētājam ir jāatbilst raksturlielumiem, kas doti IEC Publikācijā 60061. Piemēro prasību pēc turētāja datu lapas, kas attiecas uz doto gaismas avota(-u) kategoriju. Kā alternatīvu, kad noteikts(-i) arī aizstājošs(-i) LED gaismas avots(-i), piemēro prasību pēc turētāja datu lapas, kas attiecas uz doto(-ajiem) aizstājošo(-ajiem) LED gaismas avotu(-iem). 4.3.2. Gaismas avota moduļu gadījumā jāpārbauda, ka: 4.3.2.1. gaismas avota moduļa(-u) konstrukcija ir tāda, ka: a) katru gaismas avota moduli var uzstādīt tikai paredzētajā un pareizajā pozīcijā un ka to var noņemt, tikai izmantojot instrumentu(-us); b) ja luktura korpusā izmanto vairāk nekā vienu gaismas avota moduli, gaismas avota moduļus ar atšķirīgiem raksturlielumiem nevar savstarpēji apmainīt tajā pašā luktura korpusā; 4.3.2.2. gaismas avota modulis(-ļi) ir nodrošināts(-i) pret neatļautu iejaukšanos; 4.3.2.3. gaismas avota modulis ir konstruēts tā, ka neatkarīgi no instrumenta(-u) izmantošanas tas nav mehāniski savstarpēji apmaināms ar jebkādu apstiprinātu nomaināmu gaismas avotu. 4.3.2.4. Nenomaināma(-u) kvēldiega gaismas avota(-u) vai gaismas avota moduļa(-u), kas aprīkots(-i) ar nenomaināmu(-iem) kvēldiega gaismas avotu(-iem), gadījumā pieteikuma iesniedzējs tipa apstiprinājuma dokumentācijai pievieno par tipa apstiprināšanu atbildīgajai iestādei pieņemamu ziņojumu, kas pierāda šo nenomaināmā kvēldiega gaismas avotu atbilstību IEC 60809 3. izdevuma 4.11. punktā noteiktajām prasībām.

4.4. Neatkarīgi un savstarpēji atkarīgi lukturi

4.4.1. Divu neatkarīgu lukturu mezgls, kura tips apstiprināms kā ar “D” marķēts lukturis, ir piemērojams priekšējiem un aizmugurējiem gabarītlukturiem, izņemot kategorijas MA, MR, bremžu lukturiem, izņemot kategoriju MS, priekšējiem un aizmugurējiem kontūrlukturiem un virzienrādītāja lukturiem, izņemot kategorijas 11, 11a, 11b, 11c un 12.

4.4.2. Savstarpēji atkarīgu lukturu sistēma, kuras tips apstiprināms kā ar “Y” marķēts lukturis, ir piemērojama priekšējiem un aizmugurējiem gabarītlukturiem, bremžu lukturiem, priekšējiem un aizmugurējiem kontūrlukturiem, dienas gaitas lukturiem un virzienrādītāja lukturiem kategorijās 1, 1a, 1b, 2a, 2b.

4.5. Lukturi kā tādi vai grupēti, kombinēti, savstarpēji savietoti

4.5.1. Lukturus, kas ir apstiprināti kā priekšējie vai aizmugurējie gabarītlukturi, uzskata arī par apstiprinātiem kontūrlukturiem.

4.5.2. Grupētus vai kombinētus, vai savstarpēji savietotus priekšējos un aizmugurējos gabarītlukturus drīkst izmantot arī kā kontūrlukturus.

4.5.3. Ir atļauti gabarītlukturi vai dienas gaitas lukturi, kas ir savstarpēji savietoti ar citu funkciju, izmantojot kopīgu gaismas avotu, un konstruēti pastāvīgai darbībai kopā ar papildu sistēmu izstarotās gaismas stipruma regulēšanai.

4.5.4. Tomēr, ja aizmugurējais gabarītlukturis ir savstarpēji savietots ar bremžu lukturi, lukturim ir jābūt vai nu: a) daļai no vairāku gaismas avotu izkārtojuma; vai b) paredzētam izmantošanai transportlīdzeklī, kas aprīkots ar šīs funkcijas atteices pārraudzības sistēmu. Abos gadījumos tas jānorāda paziņojuma dokumentā.

4.5.5. Ja priekšējais gabarītlukturis satur vienu vai vairākus infrasarkanā starojuma ģeneratorus, fotometriskajām un kolorimetriskajām prasībām attiecībā uz šo priekšējo gabarītlukturi ir jābūt izpildītām gan tad, kad infrasarkanā starojuma ģenerators(-i) darbojas, gan tad, kad nedarbojas.

4.6. Nosacījumi par atteicēm

4.6.1. Atsevišķa luktura ar vairāk nekā vienu gaismas avotu atteice

4.6.1.1. Par vienu gaismas avotu atsevišķā lukturī ar vairāk nekā vienu gaismas avotu uzskata tā saslēgtu gaismas avotu grupu, ka jebkura viena gaismas avota atteices dēļ visi citi gaismas avoti pārtrauc izstarot gaismu.

4.6.1.2. Notiekot jebkura viena gaismas avota atteicei atsevišķā lukturī, kas satur vairāk nekā vienu gaismas avotu, piemēro vismaz vienu no šādiem nosacījumiem: a) gaismas stiprums atbilst minimālajam stiprumam, kāds prasīts attiecīgajā tabulā par standarta gaismas sadalījumu telpā, kā rādīts 3. pielikumā, un, kad visi gaismas avoti ir iedegti, maksimālie stiprumi nedrīkst tikt pārsniegti; vai b) tiek dots atteici uzrādošā signalizatora aktivizēšanas signāls, kā norādīts ANO Noteikumu Nr. 48 6.4.8., 6.7.8., 6.9.8, 6.10.8., 6.11.8., 6.12.8., 6.13.8. un 6.18.8. punktā, ar nosacījumu, ka gaismas stiprums uz atskaites ass ir vismaz 50 procenti no minimālā prasītā stipruma. Šajā gadījumā paziņojuma veidlapā tiek norādīts, ka lukturis ir izmantojams tikai transportlīdzeklī, kas aprīkots ar atteici uzrādošu signalizatoru.

4.6.1.3. Dienas gaitas lukturiem, kuriem jāatbilst 5.4.4. punkta prasībām, nepiemēro 4.6.1.2. punkta prasības. Tomēr piemēro 4.6.1.1. punkta prasības.

4.6.1.4. Virzienrādītāja lukturiem nepiemēro 4.6.1.2. punkta prasības. Virzienrādītāja lukturiem kategorijās 1, 1a, 1b, 2a un 2b jāatbilst 5.6.3. punkta prasībām. Tomēr piemēro 4.6.1.1. punkta prasības.

4.6.1.5. Reģistrācijas numura zīmes lukturiem nepiemēro 4.6.1.2. punkta prasības. Tomēr piemēro 4.6.1.1. punkta prasības.

4.6.1.6. Bremžu lukturiem un gabarītlukturiem, kas paredzēti L kategorijas transportlīdzekļiem, nepiemēro 4.6.1.2.b) apakšpunkta prasības. Tomēr piemēro 4.6.1.1. un 4.6.1.2. punkta a) apakšpunkta prasības.

4.6.2. Notiekot maināma stipruma vadības ierīces atteicei:

a) R2 kategorijas aizmugurējam gabarītlukturim, kas izstaro vairāk nekā R1 kategorijas maksimālā vērtība;

b) RM2 kategorijas aizmugurējam kontūrlukturim, kas izstaro vairāk nekā RM1 kategorijas maksimālā vērtība;

c) S2 kategorijas bremžu lukturim, kas izstaro vairāk nekā S1 kategorijas maksimālā vērtība;

d) S4 kategorijas bremžu lukturim, kas izstaro vairāk nekā S3 kategorijas maksimālā vērtība;

e) 2b kategorijas aizmugurējam virzienrādītājam, kas izstaro vairāk nekā 2a kategorijas maksimālā vērtība;

f) F2 kategorijas aizmugurējam miglas lukturim, kas izstaro vairāk nekā F1 kategorijas maksimālā vērtība,

automātiski jāizpildās attiecīgās kategorijas nemainīga gaismas stipruma prasībai.

4.7. Testa apstākļi

4.7.1. Visus mērījumus, fotometriskos un kolorimetriskos, veic šādi. 4.7.1.1. Lukturim ar nomaināmu gaismas avotu, ja tas nav aprīkots ar gaismas avota elektronisko vadības ierīci vai maināma stipruma vadības ierīci – ar šai ierīcei noteiktas kategorijas bezkrāsainu vai krāsainu standarta gaismas avotu, padodot spriegumu: a) kāds kvēlspuldzes gaismas avota(-u) gadījumā nepieciešams, lai iegūtu standarta gaismas plūsmu, kāda noteikta dotās kategorijas kvēlspuldzes gaismas avotam; b) 6,75 V, 13,5 V vai 28,0 V LED gaismas avotu gadījumā iegūto gaismas plūsmas vērtību koriģē. Korekcijas koeficients ir attiecība starp nominālo gaismas plūsmu un gaismas plūsmas vērtību pie padotā sprieguma. 4.7.1.2. Ja gaismas avota barošana ir neatkarīga no transportlīdzekļa barošanas sprieguma un pilnībā sistēmas vadīta vai ja gaismas avotam ir speciāls barošanas avots, pieteikuma iesniedzēja norādīto testa spriegumu padod uz gaismas avota ieejas spailēm vai 6,75 V, 13,5 V vai 28,0 V padod uz sistēmas/barošanas ieejas spailēm. Testa laboratorija drīkst ražotājam pieprasīt šo speciālo barošanas avotu, kāds vajadzīgs gaismas avotu barošanai. 4.7.1.3. Ja lukturis aprīkots ar nenomaināmiem gaismas avotiem (kvēldiega un citādiem) un tie atrodas lukturī: 4.7.1.3.1. tam tieši darbojoties transportlīdzekļa sprieguma sistēmas apstākļos, visus mērījumus lukturiem, kas aprīkoti ar nenomaināmiem gaismas avotiem, veic pie 6,75 V, 13,5 V vai 28,0 V vai pie pieteikuma iesniedzēja norādītā sprieguma attiecībā uz jebkuru citu transportlīdzekļa sprieguma sistēmu; 4.7.1.3.2. tam darbojoties neatkarīgi no transportlīdzekļa barošanas sprieguma un esot pilnībā sistēmas vadītam, vai ja gaismas avotam ir speciāls barošanas avots, 4.7.1.3.1. punktā norādīto testa spriegumu padod uz šīs sistēmas/barošanas ieejas spailēm. Testa laboratorija drīkst ražotājam pieprasīt šo speciālo barošanas avotu, kāds vajadzīgs gaismas avotu barošanai. 4.7.1.4. Ja sistēmā izmanto gaismas avota elektronisko vadības ierīci vai maināma stipruma vadības ierīci, kas ir luktura daļa, luktura ieejas spailēm pievada ražotāja deklarēto spriegumu vai, ja tas nav norādīts, attiecīgi 6,75 V, 13,5 V vai 28,0 V. 4.7.1.5. Ja sistēmā izmanto gaismas avota elektronisko vadības ierīci vai maināma stipruma vadības ierīci, kas nav luktura daļa, luktura ieejas spailēm pievada ražotāja deklarēto spriegumu.

4.7.2. Taču, ja gaismas avotus darbina ar maināma stipruma vadības ierīci, lai iegūtu maināmu gaismas stiprumu, fotometriskos mērījumus veic saskaņā ar pieteikuma iesniedzēja aprakstu.

4.7.3. Testu laboratorija ražotājam pieprasa gaismas avota elektronisko vadības ierīci vai maināma stipruma vadības ierīci, kas vajadzīga gaismas avota un piemērojamo funkciju barošanai.

4.7.4. Lukturim pievadāmo spriegumu norāda 1. pielikumā dotajā paziņojuma veidlapā.

4.7.5. Nosaka redzamās virsmas robežas gaismas signālluktura atskaites ass virzienā. Tomēr 5. un 6. kategorijas virzienrādītājiem nosaka gaismu izstarojošās virsmas robežas. Šo prasību nepiemēro aizmugurējās reģistrācijas numura zīmes apgaismojuma lukturiem.

4.7.6. S3 vai S4 kategorijas bremžu luktura gadījumā, kurš paredzēts uzstādīšanai transportlīdzekļa iekšpusē, testējamā luktura priekšā novieto parauga plāksni vai paraugu plāksnes (dažādu iespēju gadījumā), kā iesniegts (sk. 3.1.2.8. punktu), tādā(-os) ģeometriskā(-os) stāvoklī(-ļos), kā norādīts apstiprinājuma pieteikuma rasējumos (sk. 3.1.2.2. punktu.).

4.7.7. Ja pēc pieteikuma iesniedzēja ieskatiem lukturis ir jāapstiprina arī ar aizstājošu(-iem) LED gaismas avotu(-iem), visus mērījumus, fotometriskos un kolorimetriskos, atkārto, izmantojot paredzēto(-os) aizstājošo(-os) LED gaismas avotu(-us).

4.8. Fotometriskie mērījumi

4.8.1. Mērīšanas noteikumi

4.8.1.1. Fotometrisko mērījumu laikā nejaušas atstarošanās novērš ar piemērotiem aizsegiem.

4.8.1.2. Ja mērījumu rezultāti tiek apstrīdēti, mērījumus veic tā, ka tie atbilst šādām prasībām: 4.8.1.2.1. mērīšanas attālumam jābūt tādam, ka ir piemērojams attāluma apgrieztā kvadrāta likums; 4.8.1.2.2. mēriekārtai jābūt tādai, ka uztvērēja leņķiskais atvērums, skatoties no gaismas atskaites centra, iekļaujas starp 10’ un 1 grādu; 4.8.1.2.3. stipruma prasību konkrētajam novērošanas virzienam uzskata par izpildītu, ja šī prasība ir izpildīta virzienā, kas no novērošanas virziena nenovirzās vairāk kā par grāda ceturtdaļu.

4.8.1.3. Ja lukturi transportlīdzeklī var uzstādīt vairāk nekā vienā pozīcijā vai dažādu pozīciju laukā, fotometriskos mērījumus atkārto katrā pozīcijā vai ražotāja norādītās atskaites ass lauka galējās pozīcijās.

4.8.2. Mērīšanas metodes

4.8.2.1. Fotometrisko veiktspēju pārbauda saskaņā ar 4.7. punkta attiecīgo apakšpunktu.

4.8.2.2. Attiecībā uz vairākiem nomaināmiem gaismas avotiem Ja ir 6,75 V, 13,5 V vai 28,0 V gaismas avoti, gaismas stipruma vērtības jākoriģē. Šiem nomaināmajiem kvēlspuldzes gaismas avotiem korekcijas koeficients ir attiecība starp standarta gaismas plūsmu un gaismas plūsmas vidējo vērtību pie padotā sprieguma (6,75 V, 13,5 V vai 28,0 V). LED gaismas avotiem korekcijas koeficients ir attiecība starp nominālo gaismas plūsmu un gaismas plūsmas vidējo vērtību pie padotā sprieguma (6,75 V, 13,5 V vai 28,0 V). Gaismas avota faktiskās nominālās gaismas plūsmas nedrīkst atšķirties no vidējās vērtības par vairāk kā 5 procentiem. Alternatīvi un tikai kvēlspuldzes gaismas avota gadījumā katrā atsevišķā pozīcijā drīkst pārmaiņus izmantot standarta kvēlspuldzes gaismas avotu, darbinātu pie tā atskaites plūsmas, katras pozīcijas atsevišķos mērījumus saskaitot kopā.

4.8.2.3. Attiecībā uz lukturiem, izņemot ar kvēldiega gaismas avotu(-iem) aprīkotiem

4.8.2.3.1. Atpakaļgaitas lukturu un manevrēšanas lukturu izmērītajiem gaismas stiprumiem pēc vienas un pēc 10 darbības minūtēm ir jāatbilst minimuma un maksimuma prasībām. Gaismas stipruma sadalījumu pēc vienas un pēc 10 darbības minūtēm aprēķina no gaismas stipruma sadalījuma, kas mērīts pēc fotometriskās stabilitātes iestāšanās, katrā testa punktā piemērojot pie HV izmērītu gaismas stiprumu attiecības: a) pēc vienas minūtes; b) pēc 10 minūtēm; un c) pēc fotometriskās stabilitātes iestāšanās.

4.8.2.3.2. Visu citu lukturu izmērītajiem gaismas stiprumiem pēc vienas un pēc 30 darbības minūtēm ir jāatbilst minimuma un maksimuma prasībām. Virzienrādītāja lukturi jādarbina mirgošanas režīmā (f = 1,5 Hz, lietojuma koeficients 50 procenti). Gaismas stipruma sadalījumu pēc darbības vienas minūtes var aprēķināt no gaismas stipruma sadalījuma pēc 30 darbības minūtēm, katrā testa punktā piemērojot attiecību starp gaismas stiprumu, izmērītu pie HV pēc darbības vienas minūtes un 30 minūtēm.

4.8.3. Ja nav noteikts citādi, katram signāllukturim jāiekļaujas gaismas stiprumos, kādi noteikti ārpus atskaites asīm un 2. pielikuma shēmās noteiktajos leņķiskajos laukos; katra no diviem iesniegtajiem lukturiem izstarotās gaismas stiprumam ir jābūt:

4.8.3.1. katrā virzienā atbilstīgi punktiem attiecīgajā gaismas sadalījuma tabulā, kas dota 3. pielikumā – ne mazākam kā minimuma, kas noteikts turpmāk tabulā katrai funkcijai, reizinājums ar procentiem, kas norādīti minētajā tabulā konkrētajam virzienam;

4.8.3.2. nevienā virzienā telpā, no kura gaismas signāllukturis ir redzams – ne lielākam kā maksimums, kas attiecīgajā tabulā noteikts katrai funkcijai.

4.8.4. Ja divu neatkarīgu lukturu mezglu, kura tips apstiprināms kā ar “D” marķēti lukturi un kam ir viena un tiem ir tā pati funkcija, uzskata par atsevišķu lukturi, tam ir jāatbilst prasībām attiecībā uz:

a) maksimālo stiprumu, ja vienlaikus ir iedegti visi lukturi;

b) minimālo stiprumu, ja kāds no abiem lukturiem nedeg.

4.8.5. Savstarpēji atkarīgu lukturu sistēmai ir jāatbilst prasībām, kad visi tās savstarpēji atkarīgie lukturi tiek darbināti kopā.

Tomēr:

a) ja savstarpēji atkarīgu lukturu sistēma, kas nodrošina aizmugurējā gabarītluktura funkciju, ir daļēji montēta uz nekustīgās sastāvdaļas un daļēji montēta uz kustīgās sastāvdaļas, pieteikuma iesniedzēja norādītajam(-iem) savstarpēji atkarīgajam(-iem) lukturim(-iem) ir jāatbilst ārējās ģeometriskās redzamības, kolorimetriskajām un fotometriskajām prasībām visos kustīgās(-o) sastāvdaļas(-u) fiksētajos stāvokļos. Šādā gadījumā iekšējās ģeometriskās redzamības prasību uzskata par izpildītu, ja šāds(-i) savstarpēji atkarīgais(-ie) lukturis(-i) joprojām atbilst fotometriskajām vērtībām, kādas noteiktas gaismas sadalījuma laukam ierīces apstiprināšanas nolūkā, visos kustīgās(-o) sastāvdaļas(-u) fiksētajos stāvokļos;

b) ja savstarpēji atkarīgu lukturu sistēma, kas nodrošina aizmugurējā virzienrādītāja funkciju, ir daļēji montēta uz nekustīgas sastāvdaļas un daļēji montēta uz kustīgas sastāvdaļas, pieteikuma iesniedzēja norādītajam(-iem) savstarpēji atkarīgajam(-iem) lukturim(-iem) ir jāatbilst ģeometriskās redzamības, kolorimetriskajām un fotometriskajām prasībām visos kustīgās(-o) sastāvdaļas(-u) fiksētajos stāvokļos. To nepiemēro savstarpēji atkarīgam(-iem) virzienrādītāja lukturim(-iem), kas paredzēti uzstādīšanai transportlīdzekļiem, kuros, lai izpildītu vai panāktu ģeometriskās redzamības leņķi, tiek aktivizēti papildu lukturi, kad kustīgā sastāvdaļa ir jebkādā fiksētā atvērtajā stāvoklī, ar nosacījumu, ka šie papildu lukturi atbilst visām pozīcijas, fotometriskajām un kolorimetriskajām prasībām, kuras piemērojamas uz kustīgām sastāvdaļām uzstādītiem virzienrādītāja lukturiem.

4.8.6. Ir jāievēro 3. pielikuma attiecīgo punktu noteikumi par lokālā stipruma atšķirībām.

4.8.7. Ja nav noteikts citādi, stiprumi jāmēra nepārtraukti degošam(-iem) gaismas avotam(-iem), un sarkanu gaismu izstarojošu lukturu gadījumā – krāsainai gaismai.

4.8.8. Lukturiem kategorijās R2, RM2, S2, S4, F2 un 2b laiku, kas paiet starp strāvas padošanu uz gaismas avotu(-iem) un brīdi, kad izstarotā gaisma, mērīta pa atskaites asi, sasniedz 90 procentus no vērtības, kas izmērīta saskaņā ar 5. punktu, jāmēra luktura izstarotās gaismas stipruma galējiem līmeņiem. Izmērītais laiks, lai sasniegtu mazāko gaismas stiprumu, nedrīkst pārsniegt izmērīto laiku, lai sasniegtu lielāko gaismas stiprumu.

4.8.9. maināma stipruma vadības ierīce nedrīkst ģenerēt signālus, kas izraisa gaismas stiprumus:

4.8.9.1. ārpus 5. punktā noteiktā diapazona un

4.8.9.2. kas pārsniedz attiecīgo nemainīga gaismas stipruma maksimumu, kāds 5. punktā noteikts konkrētajam lukturim:

a) sistēmās, kuras atkarīgas tikai no dienas un nakts apstākļiem: nakts apstākļos;

b) citām sistēmām: standarta apstākļos (1).

4.8.10. Izmantojamo mērīšanas metožu detalizācija dota 3. pielikumā.

4.8.11. Ja aizmugurējais gabarītlukturis un/vai aizmugurējais kontūrlukturis ir savstarpēji savietots ar bremžu lukturi, kuram ir vai nu nemaināms, vai maināms gaismas stiprums, attiecībai starp abu lukturu faktiski izmērītajiem gaismas stiprumiem, tiem esot vienlaicīgi ieslēgtiem aizmugurējā gabarītluktura vai kontūrluktura stiprumā, un tiem esot ieslēgtiem atsevišķi, ir jābūt vismaz 5: 1 laukā, ko ierobežo taisnas horizontālās līnijas, kuras iet caur ±5° V, un taisnas vertikālas līnijas, kas iet caur ± 10° H gaismas sadalījuma tabulā.

Ja viens vai abi savstarpēji savietotie lukturi satur vairāk nekā vienu gaismas avotu un to (tos) uzskata par atsevišķu lukturi, jāņem vērā tās vērtības, kas iegūstas, darbojoties visiem gaismas avotiem.

4.9. Izstarotās gaismas krāsa

Izstarotās gaismas krāsu mēra iekšpus gaismas sadalījuma lauka tīkla, kas 3. pielikuma attiecīgajā punktā noteikts konkrētajai funkcijai. Lai pārbaudītu šos kolorimetriskos raksturlielumus, piemēro 4.7. punktā aprakstīto testa procedūru. Ārpus šā lauka nedrīkst būt vērojama izteikta krāsas izmaiņa.

Taču ar nenomaināmiem gaismas avotiem aprīkotiem lukturiem kolorimetriskos raksturlielumus būtu jāverificē ar lukturos esošiem gaismas avotiem saskaņā ar 4.7. punkta attiecīgiem apakšpunktiem.

5. KONKRĒTAS TEHNISKĀS PRASĪBAS

5.1. Tehniskas prasības attiecībā uz priekšējiem gabarītlukturiem (simboli A, MA) un priekšējiem kontūrlukturiem (simbols AM)

5.1.1. Katra no abiem iesniegtajiem lukturiem izstarotajai gaismai jāatbilst 3. tabulā dotajām prasībām. 3. tabula Priekšējā gabarītluktura un priekšējā kontūrluktura gaismas stiprumi Gaismas stipruma minimums HV (vērtības cd) Gaismas stipruma maksimums jebkurā virzienā, izmantojot kā (vērtības cd) Atsevišķu lukturi Ar “D” marķētu lukturi (3.3.2.5.2. punkts) Priekšējie gabarītlukturi, priekšējais kontūrlukturis, A vai AM 4 140 70 Priekšējie gabarītlukturi (motocikla), MA 4 140 N.A. Galvenajā lukturī vai priekšējā miglas lukturī iekļauti priekšējie gabarītlukturi A 4 140 N.A.

5.1.2. Ārpus atskaites asīm un 2. pielikuma A daļas shēmās noteiktajos leņķiskajos laukos katra luktura izstarotās gaismas stiprumam katrā virzienā, kas atbilst 3. pielikuma 2. punktā dotās gaismas standartsadalījuma tabulas punktiem, jābūt ne mazākam kā 5.1.1. punktā noteiktais minimums, reizināts ar minētajā tabulā noteiktajiem procentiem konkrētajam virzienam.

5.1.3. Viscaur laukos, kas noteikti 2. pielikuma A daļas shēmās, priekšējo gabarītlukturu un priekšējo kontūrlukturu izstarotās gaismas stiprums nedrīkst būt mazāks kā 0,05 cd.

5.1.4. Izstarotās gaismas krāsai jābūt baltai, taču ar simbolu “MA” identificēts lukturis drīkst būt dzintarkrāsas.

5.2. Tehniskas prasības attiecībā uz aizmugurējiem gabarītlukturiem (simboli R1, R2, MR) un aizmugurējiem kontūrlukturiem (simboli RM1, RM2)

5.2.1. Katra no abiem iesniegtajiem lukturiem izstarotajai gaismai jāatbilst 4. tabulā dotajām prasībām. 4. tabula Aizmugurējo gabarītlukturu un aizmugurējo kontūrlukturu gaismas stiprumi Gaismas stipruma minimums H-V (vērtības cd) Gaismas stipruma maksimums jebkurā virzienā, izmantojot kā (vērtības cd) Atsevišķu lukturi Ar “D” marķētu lukturi (3.3.2.5.2. punkts) Aizmugurējie gabarītlukturi, aizmugurējais kontūrlukturis R1 vai RM1 (nemainīgs) 4 17 8,5 MR 4 17 N.A. R2 vai RM2 (maināms) 4 42 21

5.2.2. Ārpus atskaites asīm un 2. pielikuma A daļas shēmās noteiktajos leņķiskajos laukos katra luktura izstarotās gaismas stiprumam katrā virzienā, kas atbilst 3. pielikuma 2. punktā dotās gaismas standartsadalījuma tabulas punktiem, jābūt ne mazākam kā 5.2.1. punktā noteiktais minimums, reizināts ar minētajā tabulā noteiktajiem procentiem konkrētajam virzienam.

5.2.3. Tomēr gaismas stiprums 60 cd ir atļauts aizmugurējiem gabarītlukturiem, kas ir savstarpēji savietoti ar bremžu lukturiem, zem plaknes, kas veido 5° leņķi lejup attiecībā pret horizontālo plakni.

5.2.4. Viscaur laukos, kas noteikti 2. pielikuma A daļas shēmās, aizmugurējo gabarītlukturu un kontūrlukturu izstarotās gaismas stiprums nedrīkst būt mazāks kā 0,05 cd.

5.2.5. Izstarotajai gaismai jābūt sarkanai. Šo prasību piemēro arī maināma gaismas stipruma diapazonā, ko rada: a) R2 kategorijas aizmugurējie gabarītlukturi; b) RM2 kategorijas aizmugurējie kontūrlukturi.

5.3. Tehniskās prasības attiecībā uz stāvgaismas lukturiem (simbols 77R)

5.3.1. Katra no abiem iesniegtajiem lukturiem izstarotajai gaismai jāatbilst 5. tabulā dotajām prasībām. 5. tabula Stāvgaismas lukturu gaismas stiprumi Gaismas stipruma minimums H-V (vērtības cd) Gaismas stipruma maksimums jebkurā virzienā (vērtības cd) Uz priekšu vērsti stāvgaismas lukturi 2 60 Uz aizmuguri vērsti stāvgaismas lukturi 2 30

5.3.2. Tomēr gaismas stiprums 60 cd ir atļauts uz aizmuguri vērstiem stāvgaismas lukturiem, kas ir inkorporēti bremžu lukturos, zem plaknes, kas veido 5° leņķi lejup attiecībā pret horizontālo plakni.

5.3.3. Ārpus atskaites asīm un 2. pielikuma A daļas shēmās noteiktajos leņķiskajos laukos katra luktura izstarotās gaismas stiprumam katrā virzienā, kas atbilst 3. pielikuma 2. punktā dotās gaismas standartsadalījuma tabulas punktiem, jābūt ne mazākam kā 5.3.1. punktā noteiktais minimums, reizināts ar minētajā tabulā noteiktajiem procentiem konkrētajam virzienam.

5.3.4. Viscaur laukos, kas noteikti 2. pielikuma B daļas shēmās, priekšējo un aizmugurējo stāvgaismas lukturu izstarotās gaismas stiprums nedrīkst būt mazāks kā 0,05 cd.

5.3.5. Izstarotajai gaismai jābūt: a) uz priekšu vērstiem stāvgaismas lukturiem – baltai; b) uz aizmuguri vērstiem stāvgaismas lukturiem – sarkanai; c) sāņus vērstiem stāvgaismas lukturiem – dzintara.

5.4. Tehniskās prasības attiecībā uz dienas gaitas lukturiem (simbols RL)

5.4.1. Katra no abiem iesniegtajiem lukturiem izstarotajai gaismai jāatbilst 6. tabulā dotajām prasībām.

6. tabula

Dienas gaitas lukturu gaismas stiprumi

Gaismas stipruma minimums H-V (vērtības cd) Gaismas stipruma maksimums jebkurā virzienā (vērtības cd) Dienas gaitas lukturi 400 1 200

5.4.2. Ārpus atskaites asīm katra luktura izstarotās gaismas stiprumam katrā virzienā, kas atbilst 3. pielikuma 2. punktā dotās gaismas standartsadalījuma tabulas punktiem, jābūt ne mazākam kā 5.4.1. punktā noteiktais minimums, reizināts ar minētajā tabulā noteiktajiem procentiem konkrētajam virzienam.

5.4.3. Turklāt viscaur laukā, kas noteikts 2. pielikuma A daļas shēmā, izstarotās gaismas stiprums nedrīkst būt mazāks kā 1,0 cd.

5.4.4. Gaismas avota atteice

5.4.4.1. Ja dienas gaitas lukturis satur vairāk nekā vienu gaismas avotu, dienas gaitas lukturim jāizpilda stipruma minimuma prasība, un maksimālais stiprums nedrīkst tikt pārsniegts, kad ir ieslēgti visi gaismas avoti.

5.4.4.2. Jebkura viena gaismas avota atteices gadījumā atsevišķā lukturī, kas satur vairāk nekā vienu gaismas avotu, piemēro vienu no šādiem noteikumiem: a) gaismas stiprumam 3. pielikuma 2.2. punktā noteiktajos gaismas standartsadalījuma punktos ir jābūt vismaz 80 procenti no prasītā stipruma minimuma; vai b) gaismas stiprumam pa atskaites asi ir jābūt vismaz 50 procenti no prasītā stipruma minimuma ar nosacījumu, ka paziņojuma veidlapā ir norāde, ka lukturis ir izmantojams tikai transportlīdzeklī, kas aprīkots ar darbības signalizatoru.

5.4.5. Izstarotās gaismas krāsai jābūt baltai.

5.4.6. Redzamās virsmas laukums dienas gaitas luktura atskaites ass virzienā nedrīkst būt mazāks kā 25 cm 2 un lielāks kā 200 cm 2 .

5.4.7. Dienas gaitas lukturis jāpakļauj 6. pielikumā noteiktajam karstumizturības testam.

5.5. Tehniskās prasības attiecībā uz bremžu lukturiem (simboli S1, S2, S3, S4, MS)

5.5.1. Katra no abiem iesniegtajiem lukturiem izstarotajai gaismai jāatbilst 7. tabulā dotajām prasībām. 7. tabula Bremžu lukturu gaismas stiprumi Bremžu luktura kategorija Gaismas stipruma minimums H-V (vērtības cd) Gaismas stipruma maksimums jebkurā virzienā, izmantojot kā (vērtības cd) Atsevišķu lukturi Ar “D” marķētu lukturi (3.3.2.5.2. punkts) S1 (nemainīgs) 60 260 130 S2 (maināms) 60 730 365 S3 (nemainīgs) 25 110 55 S4 (mainīgs) 25 160 80 MS (nemainīgs) 40 260 N.A.

5.5.2. Ārpus atskaites asīm katra luktura izstarotās gaismas stiprumam katrā virzienā, kas atbilst 3. pielikuma 2. punktā dotās gaismas standartsadalījuma tabulas punktiem, jābūt ne mazākam kā 5.5.1. punktā noteiktais minimums, reizināts ar minētajā tabulā noteiktajiem procentiem konkrētajam virzienam.

5.5.3. Viscaur laukos, kas noteikti 2. pielikuma A daļas shēmās, S1, S3 un MS kategorijas, kā arī dienas laikā S2 un S4 kategorijas ierīču izstarotās gaismas stiprums nedrīkst būt mazāks kā 0,3 cd; S2 un S4 kategorijas ierīcēm nakts laikā tas nedrīkst būt mazāks kā 0,07 cd.

5.5.4. Izstarotās gaismas krāsai jābūt sarkanai. S3 vai S4 kategorijas bremžu lukturim, kas paredzēts uzstādīšanai transportlīdzekļa iekšpusē, kolorimetriskos raksturlielumus verificē, izmantojot visnelabvēlīgāko(-ās) luktura un aizmugurējā(-o) loga(-u) vai parauga plāksnes(-šņu) kombināciju(-as). Šīs prasības piemēro arī maināma gaismas stipruma diapazonā, ko rada S2 un S4 kategorijas bremžu lukturi.

5.6. Tehniskās prasības attiecībā uz virzienrādītājiem (simboli 1, 1a, 1b, 2a, 2b, 5, 6, 11, 11a, 11b, 11c, 12)

5.6.1. Katra no abiem iesniegtajiem lukturiem izstarotajai gaismai jāatbilst 8. tabulā dotajām prasībām, izpildot gaismas stipruma minimumu:

a) virzienrādītājiem kategorijā 1, 1a, 1b, 2a, 2b, 11, 11a, 11b, 11c un 12 – pa atskaites asi; vai

b) virzienrādītājiem kategorijā 5 un 6 – A virzienā saskaņā ar 2. pielikumu. 8. tabula Virzienrādītāja lukturu gaismas stiprumi Virzienrādītāja luktura kategorija Gaismas stipruma minimums (vērtības cd) Gaismas stipruma maksimums jebkurā virzienā, izmantojot kā (vērtības cd) Atsevišķu lukturi Ar “D” marķētu lukturi (3.3.2.5.2. punkts) 1 175 1 000 500 1a 250 1 200 600 1b 400 1 200 600 2a (nemainīgs) 50 500 250 2b (maināms) 50 1 000 500 5 0,6 280 140 6 50 280 140 11 90 1 000 N.A. 11a 175 1 000 N.A. 11b 250 1 200 N.A. 11c 400 1 200 N.A. 12 50 500 N.A.

5.6.2. Ārpus atskaites asīm katra luktura izstarotās gaismas stiprumam katrā virzienā, kas atbilst gaismas standartsadalījuma tabulas punktiem, kuri doti:

a) 3. pielikuma 2.1. punktā kategorijām 1, 1a, 1b, 2a, 2b, 11, 11a, 11b, 11c un 12; vai

b) 3. pielikuma 2.4. punktā kategorijai 6,

jābūt ne mazākam kā 5.6.1. punktā noteiktais minimums, reizināts ar minētajā tabulā norādītajiem procentiem konkrētajam virzienam.

5.6.3. Nosacījumi par atteicēm

Attiecībā uz virzienrādītājiem kategorijās 1, 1a, 1b, 2a un 2b jātiek dotam atteici uzrādošā signalizatora, kas noteikts ANO Noteikumu Nr. 48 6.5.8. punktā vai ANO Noteikumu Nr. 53 6.3.8. punktā, aktivizēšanas signālam, ja (neatkarīgi no 4.6. punkta noteikumiem):

a) nedeg kāds no gaismas avotiem; vai

b) gadījumā, ja lukturis ir konstruēts tikai diviem gaismas avotiem, stiprums pa atskaites asi ir mazāks nekā 50 procenti no minimālā stipruma; vai

c) viena vai vairāku gaismas avotu atteices gadījumā stiprums vienā no šādiem virzieniem, kā norādīts 3. pielikuma 2.1. punktā, ir mazāks nekā prasītais stipruma minimums: i) H=0°, V=0°; ii) H=20° uz transportlīdzekļa ārpusi, V= +5°; iii) H=10° uz transportlīdzekļa iekšpusi, V= 0°.

5.6.4. Testa procedūra

Atkāpjoties no 4.8.3. un 4.8.3.1. punkta, 5. kategorijas virzienrādītājiem viscaur laukos, kas norādīti 2. pielikuma A daļā, minimālajai vērtībai virzienā uz aizmuguri ir jābūt 0,6 cd.

5.6.5. Viscaur laukos, kas noteikti 2. pielikuma A daļas shēmās, 1b kategorijas lukturu izstarotās gaismas stiprums nedrīkst būt mazāks kā 0,7 cd, kategoriju 1, 1a, 2a, 11, 11a, 11b, 11c, 12 lukturu, kā arī dienas laikā 2b kategorijas lukturu izstarotās gaismas stiprums nedrīkst būt mazāks kā 0,3 cd; 2b kategorijas ierīcēm nakts laikā tas nedrīkst būt mazāks kā 0,07 cd.

5.6.6. Vispārīgā gadījumā stiprumi jāmēra pie nepārtraukti degoša(-iem) gaismas avota(-iem).

Tomēr atkarībā no luktura konstrukcijas, piemēram, ja izmanto gaismas diodes (LED) vai ja ir vajadzīgi piesardzības pasākumi, lai izvairītos no pārkaršanas, ir atļauts veikt luktura mērījumus mirgojošā režīmā.

a) To panāk, ieslēdzot ar frekvenci f = 1,5 ± 0,5 Hz un ar impulsa ilgumu lielāku nekā 0,3 s, mērot pie 95 procentiem no vislielākā gaismas stipruma. Visos citos gadījumos 4.7.1. punktā norādītais spriegums jāpanāk ar kāpumlaiku un kritumlaiku, kas ir īsāks nekā 0,01 s; pārsniegums nav pieļaujams.

b) Ja mērījumi veikti mirgošanas režīmā, paziņotajam gaismas stiprumam ir jābūt maksimālajam stiprumam.

5.6.7. Kategorijas 2b lukturu gadījumā virzienrādītāja izstarotās gaismas stipruma galējo līmeņu noteikšanai mēra laiku, kas paiet starp strāvas padošanu uz gaismas avotu(-iem) un tādas gaismas iegūšanu, kas, izmērīta uz atskaites ass, sasniedz 90 procentus no atbilstīgi 5.6.2 punktam izmērītās vērtības. Izmērītais laiks mazākā gaismas stipruma sasniegšanai nedrīkst pārsniegt izmērīto laiku lielākā gaismas stipruma sasniegšanai.

5.6.8. Maināma stipruma vadības ierīce nedrīkst ģenerēt signālus, kas izraisa ārpus 5.6.1. punktā norādītā diapazona esošus gaismas stiprumus un pārsniedz 5.6.1. punktā noteikto maksimumu kategorijai 2a:

a) sistēmās, kuras atkarīgas tikai no dienas un nakts apstākļiem: nakts apstākļos;

b) citām sistēmām: standartapstākļos, kā pierādījis ražotājs (2),

5.6.9. Izstarotās gaismas krāsai jābūt dzintara. Šo prasību piemēro arī maināma gaismas stipruma diapazonā, ko rada 2b kategorijas aizmugurējie virzienrādītāja lukturi.

5.6.10. Jebkura virzienrādītāja luktura, izņemot ar kvēlspuldzes gaismas avotu)-iem) aprīkotos, gaismas stiprumiem, kas izmērīti pēc vienas minūtes un 30 minūšu darbības mirgojošā režīmā (f = 1,5 Hz, lietojuma koeficients 50 procenti), jāatbilst minimuma un maksimuma prasībām. Gaismas stipruma sadalījumu pēc vienas darbības minūtes var aprēķināt, katrā testa punktā piemērojot gaismas stipruma attiecību, kas mērīta HV pēc vienas darbības minūtes un pēc 30 darbības minūtēm, kā aprakstīts iepriekš.

5.6.11. Virzienrādītāja lukturiem kategorijās 1, 1a, 1b, 2a, 2b, 11, 11a, 11b, 11c vai 12 mirgošanu var radīt, secīgi aktivizējot to gaismas avotus, ja ir izpildīti šādi nosacījumi:

a) katrs gaismas avots pēc tā aktivizēšanas paliek iedegts līdz cikla “ON” (“ieslēgts”) beigām;

b) gaismas avotu aktivizēšanas secība rada signālu, kas vienmērīgi, pakāpeniski virzās no gaismu izstarojošās virsmas iekšmalas uz ārmalu;

c) tas ir viens signāls bez pārtraukuma un bez vertikālām svārstībām (piem., ne vairāk kā viena virziena maiņa par vertikālo asi). Attālums starp divām blakusesošām/tangenciālām, skaidri izšķiramām sekvenciālā virzienrādītāja gaismu izstarojošās virsmas daļām nedrīkst pārsniegt 50 mm, mērot perpendikulāri atskaites asij, nevis vērtības, kas noteiktas ANO Noteikumu Nr. 48 5.7.2. punktā vai ANO Noteikumu Nr. 86 5.7.2. punktā, vai ANO Noteikumu Nr. 53 5.6.2. punktā. Šie signāla pārtraukumi nedrīkst radīt jebkādu pārklāšanos pa vertikālo asi starp dažādām daļām virzienā no transportlīdzekļa iekšpuses uz ārpusi, un tos nedrīkst izmantot jebkādai citai apgaismes vai gaismas signalizācijas funkcijai;

d) mainīgums beidzas ne vairāk kā 200 ms pēc cikla “ON” (“ieslēgts”) sākšanās;

e) virzienrādītāja gaismu izstarojošo virsmu taisnleņķa projekcijai atskaites ass virzienā ir jāiekļaujas atskaites asij perpendikulārā plaknē esošā taisnstūrī, kura garākās malas ir paralēlas H plaknei. Horizontālo malu attiecība pret vertikālajām malām nedrīkst būt mazāka kā 1,7.

Atbilstību iepriekš minētajiem nosacījumiem pārbauda mirgošanas režīmā.

5.7. Tehniskās prasības attiecībā uz sānu gabarītlukturiem (simboli SM1, SM2)

5.7.1. Katra no abiem iesniegtajiem lukturiem izstarotajai gaismai jāatbilst 9. tabulā dotajām prasībām. 9. tabula Sānu gabarītlukturu gaismas stiprumi Sānu gabarītluktura kategorija SM1 SM2 Minimālais stiprums Pa atskaites asi 4,0 cd 0,6 cd Noteiktajā leņķiskajā laukā, atšķirībā no iepriekš minētā 0,6 cd 0,6 cd Maksimālais stiprums Noteiktajā leņķiskajā laukā 25,0 cd 25,0 cd Leņķiskais lauks Horizontāli ±45 grādi, ±30 grādi, Vertikāli ±10 grādi, ±10 grādi. Turklāt sarkanā sānu gabarītluktura maksimālais stiprums ir noteikts 0,25 cd leņķiskajā laukā no 60° līdz 90° horizontālā virzienā un ± 20° vertikālā virzienā uz transportlīdzekļa priekšu.

5.7.2. Ārpus atskaites asīm un leņķiskajos laukos, kas noteikti 2. pielikuma C daļas shēmās, katra no diviem iesniegtajiem sānu gabarītlukturiem izstarotās gaismas stiprums: a) katrā virzienā atbilstoši punktiem gaismas sadalījuma tabulā, kas dota 3. pielikuma 2.7. punktā, nedrīkst būt mazāks kā 5.7.1. punktā norādītā minimuma un minētajā tabulā attiecīgajam virzienam norādīto procentu reizinājums; b) nevienā virzienā telpā, kur sānu gabarītlukturis ir redzams, nedrīkst pārsniegt 5.7.1. punktā noteikto maksimumu.

5.7.3. Attiecībā uz SM1 un SM2 kategorijas sānu gabarītlukturiem ir pietiekami pārbaudīt tikai piecus tipa apstiprinātājas iestādes izvēlētos punktus.

5.7.4. Izstarotās gaismas krāsai jābūt dzintara. Tomēr tā drīkst būt sarkana, ja galējais aizmugurējais sānu gabarītlukturis ir grupēts vai kombinēts, vai savstarpēji savietots ar aizmugurējo gabarītlukturi, aizmugurējo kontūrlukturi, aizmugurējo miglas lukturi, bremžu lukturi vai grupēts ar aizmugurējo atstarotāju, vai daļa tā gaismu izstarojošās virsmas ir kopēja ar aizmugurējo atstarotāju.

5.8. Tehniskās prasības attiecībā uz atpakaļgaitas lukturiem (simbols AR)

5.8.1. Katra no abiem iesniegtajiem lukturiem izstarotajai gaismai jāatbilst 10. tabulā dotajām prasībām. 10. tabula Atpakaļgaitas lukturu gaismas stiprumi Gaismas stipruma minimums H-V (vērtības cd) Gaismas stipruma maksimums jebkurā virzienā (vērtības cd) h plaknē vai virs tās zem h plaknes, lejup līdz 5°D zemāk kā 5°D Atpakaļgaitas lukturi 80 300 600 8 000

5.8.2. Visos citos mērīšanas virzienos, kas parādīti 3. pielikuma 2.5. punktā, gaismas stiprums nedrīkst būt mazāks kā minētajā pielikumā noteiktais minimums. Taču, ja atpakaļgaitas lukturi paredzēts uzstādīt transportlīdzeklim tikai kā ierīču pāri, fotometrisko stiprumu drīkst verificēt tikai līdz 30° leņķim uz iekšpusi, kur fotometriskajam stiprumam ir jābūt vismaz 25 cd. Šo nosacījumu saprotami paskaidro apstiprinājuma pieteikumā un saistītajos dokumentos (sk. 3.1. punktu). Turklāt, ja apstiprinājumu piešķir, piemērojot iepriekšminēto nosacījumu, paziņojuma veidlapas 9.1.3. punktā (sk. 1. pielikumu) norāda, ka šo ierīci uzstāda tikai pārī.

5.8.3. Izstarotās gaismas krāsai jābūt baltai.

5.9. Tehniskās prasības attiecībā uz aizmugurējiem miglas lukturiem (simboli F1, F2)

5.9.1. Katra no abiem iesniegtajiem lukturiem izstarotajai gaismai jāatbilst 11. tabulā dotajām prasībām. 11. tabula Aizmugurējo miglas lukturu gaismas stiprumi Aizmugurējo miglas lukturu kategorija Gaismas stipruma minimums pa HH un VV asi (vērtības cd) Gaismas stipruma maksimums jebkurā virzienā (vērtības cd) F1 (nemainīgs) 150 300 F2 (mainīgs) 150 840

5.9.2. Gaismas stipruma minimums visos citos gaismas standartsadalījuma punktos ir noteikts 3. pielikuma 2.6. punktā.

5.9.3. Maināma stipruma vadības ierīce nedrīkst ģenerēt signālus, kas izraisa ārpus 5.9.1. punktā norādītā diapazona esošus gaismas stiprumus un pārsniedz 5.9.1. punktā noteikto maksimumu kategorijai F1: a) sistēmās, kuras atkarīgas tikai no dienas un nakts apstākļiem: nakts apstākļos; b) citām sistēmām: standarta apstākļos (3).

5.9.4. Redzamā virsma atskaites ass virzienā nedrīkst pārsniegt 140 cm 2 .

5.9.5. Izstarotās gaismas krāsai jābūt sarkanai.

5.9.6. Aizmugurējo miglas lukturi pakļauj 6. pielikumā noteiktajam testam.

5.10. Tehniskās prasības attiecībā uz manevrēšanas lukturiem (simbols ML)

5.10.1. Kad lukturis ir uzstādīts jebkurā pieteikuma iesniedzēja norādītajā pozīcijā, izstarotās gaismas stiprums visos virzienos, kuros gaismu var redzēt, nedrīkst pārsniegt 500 cd.

5.10.2. Lukturim jābūt konstruētam tā, lai gaisma, ko tieši izstaro uz transportlīdzekļa sāniem, uz priekšu vai aizmuguri, nepārsniedz 0,5 cd turpmāk noteiktajā leņķiskajā laukā: a) vertikālais minimālais leņķis φmin (grādos) ir: φmin = arctan (1-uzstādīšanas augstums)/10, kur h ir uzstādīšanas augstums m; b) vertikālais minimālais leņķis φmax (grādos) ir: φmax = φmin + 11,3 Mērīšanu veic tikai horizontālam leņķim robežās no +90° līdz –90° attiecībā pret līniju, kura šķērso atskaites asi un kura ir perpendikulāra transportlīdzekļa vertikālajai garenplaknei. Mērīšanas attāluma minimums ir 3,0 m.

5.10.3. Izstarotās gaismas krāsai jābūt baltai.

5.11. Tehniskās prasības attiecībā uz aizmugurējās reģistrācijas numura zīmes apgaismojuma lukturiem (simboli L, LM1)

5.11.1. Aizmugurējās reģistrācijas numura zīmes apgaismojuma ierīcēm kategorijās 1a, 1b, 1c, 2a un 2b jābūt izgatavotām tā, ka visa numura zīmes virsma ir redzama 2. pielikuma D daļā norādītajos leņķos.

5.11.2. Mērīšanas procedūra

Spilgtumu mēra uz bezkrāsas gaismu izkliedējošas virsmas ar zināmu izkliedētās atstarošanas koeficientu (4). Bezkrāsas gaismu izkliedējošajai virsmai ir jābūt ar numura zīmes izmēriem vai ar izmēru, kas ir lielāks par viena mērījuma punktu. Tās centram jāatrodas mērījuma punktu pozīciju centrā.

Šo (šīs) bezkrāsas gaismu izkliedējošo(-ās) virsmu(-as) novieto pozīcijā, ko parasti aizņem reģistrācijas numura zīme, un 2 mm attālumā no tās turētāja.

Spilgtuma mērījumus veic perpendikulāri bezkrāsas gaismu izkliedējošajai virsmai ar pielaidi 5° katrā virzienā punktos, kas parādīti 3. pielikuma 3. punktā, katram punktam reprezentējot apaļu laukumu 25 mm diametrā. Izmērīto spilgtumu koriģē attiecībā uz izkliedētās atstarošanas koeficientu 1,0.

5.11.3. Fotometriskie raksturlielumi

Katrā 3. pielikuma 3. punktā parādītajā mērīšanas punktā spilgtumam B jābūt vismaz:

a) vienādam ar 2,5 cd/m2 kategorijās 1a, 1b, 1c, 2a un 2b;

b) vienādam ar 2,0 cd/m2 kategorijās 1 un 2.

Spilgtuma kritums starp vērtībām B1 un B2, mērītām jebkuros divos no iepriekš minētajiem izvēlētos punktos 1 un 2, nedrīkst pārsniegt 2 × Bo/cm, kur Bo ir minimālais dažādos punktos izmērītais spilgtums, t. i.:

5.11.4. Izstarotās gaismas krāsai jābūt pietiekami bezkrāsainai, lai neradītu jebkādas vērā ņemamas reģistrācijas numura zīmes krāsas izmaiņas.

5.11.5. Gaismas krišana

Apgaismojuma ierīces ražotājs norāda vienu vai vairākas pozīcijas vai pozīciju lauku, kurā ierīce ir uzstādāma attiecībā pret reģistrācijas numura zīmes vietu; kad lukturis ir novietots ražotāja norādītajā(-ās) pozīcijā(-ās), gaismas krišanas leņķis uz plāksnes virsmas nedrīkst pārsniegt 82° nevienā apgaismojamās virsmas punktā, šo leņķi mērot no ierīces apgaismojošās virsmas malas, kas ir tālākā no plāksnes virsmas. Ja ir vairāk nekā viena apgaismojuma ierīce, iepriekš noteikto prasību piemēro tikai tai plāksnes daļai, kuru paredzēts apgaismot ar konkrēto ierīci.

Ja ierīces apgaismojošās virsmas viena ārmala ir paralēla reģistrācijas numura zīmes virsmai, ierīces apgaismojošās virsmas vieta, kas atrodas vistālāk no plāksnes virsmas, ir apgaismojošās virsmas tās malas viduspunkts, kura ir paralēla plāksnei un atrodas vistālāk no plāksnes virsmas.

Ierīce jābūt konstruētai tā, lai gaisma netiktu izstarota tieši uz aizmuguri, izņemot sarkanu gaismu, ja ierīce ir kombinēta vai grupēta ar aizmugurējo lukturi.

6. PĀREJAS NOTEIKUMI

6.1. Vispārīgi

6.1.1. Šos noteikumus piemērojošās Nolīguma puses turpina pieņemt lukturu (funkciju) ANO tipa apstiprinājumus atbilstīgi šo noteikumu jebkuras iepriekšējās sērijas grozījumiem, kurus neskar jaunāko sēriju grozījumu ieviestās izmaiņas. Lai to verificētu, attiecīgajam lukturim (funkcijai) piekritīgais izmaiņu rādītājs nedrīkst atšķirties no tā izmaiņu rādītāja, kāds norādīts jaunākās sērijas grozījumos.

6.1.2. Šos noteikumus piemērojošās Nolīguma puses neatsakās piešķirt paplašinājumus ANO tipa apstiprinājumiem, kas piešķirti atbilstīgi jebkuras šo noteikumu sērijas grozījumiem.

(1) Laba redzamība (meteoroloģiskais optiskais tālums MOR > 2 000 m, definēts atbilstīgi WMO Guide to Meteorological Instruments and Methods of Observation sestajam izdevumam, ISBN: 92-63-16008-2, p. 1.9.1/1.9.11, Ženēva, 1996) un tīra lēca.

(2) Laba redzamība (meteoroloģiskais optiskais tālums MOR > 2 000 m, definēts atbilstīgi WMO Guide to Meteorological Instruments and Methods of Observation sestajam izdevumam, ISBN: 92-63-16008-2, p. 1.9.1/1.9.11, Ženēva, 1996) un tīra lēca.

(3) Laba redzamība (meteoroloģiskais optiskais tālums MOR > 2 000 m, definēts atbilstīgi WMO Guide to Meteorological Instruments and Methods of Observation sestajam izdevumam, ISBN: 92-63-16008-2, p. 1.9.1/1.9.11, Ženēva, 1996) un tīra lēca.

(4) CIE Publikācija Nr. 17 –1970, 45-20-040. punkts.